Ministrul de Externe din Madagascar: Radu Mazăre nu a evadat, este în custodia noastră

Ministrul Afacerilor Externe din Madagascar, Naina Andriantsitohaina, a declarat pentru Libertatea, că fugarul Radu Mazăre nu a evadat, fiind în continuare în custodia autorităților malgașe.

”Nu e adevărat că Radu Mazăre a evadat!”, a declarat Andriantsitohaina pentru Libertatea. ”Cetățeanul român e în custodia noastră”, a mai adăugat șeful diplomației din Madagascar.

Declarația lui Naina Andriantsitohaina vine după ce canalul România TV și site-ul DC News au prezentat vineri seară o știre falsă potrivit căreia fugarul Radu Mazăre, reținut săptămâna trecută, ar fi evadat din închisoare cu doar câteva zile înainte de a fi adus în țară pentru a-și ispăși pedeapsa de peste nouă ani de închisoare.

Știrea falsă difuzată de cele două canale a fost infirmată oficial și de Poliția Română, dar și, pe surse, de Interpol.

Venirea lui Radu Mazăre în România este o chestiune de zile, după cum au declarat autoritățile din Madagascar și de la București. După ce va fi adus în țară, Mazăre va fi încarcerat imediat într-o închisoare cu regim închis. Fostul primar va ajunge, cel mai probabil, în penitenciarul din Tulcea, scrie Info Sud Est.

Inspectoratul General al Poliției Române a anunțat anunțat miercuri într-un comunicat de presă că Radu Mazăre va fi adus în România în 20 mai.

Foto: Inquam Photos / Florin Cornel